秦沛終於飲到女婿茶 姜麗文玩「瞞婚」開P 谷心形胸出嫁
資深演員秦沛愛女姜麗文(Lesley)與圈外男友柏豪原定於2020年拉埋天窗,可是因疫情關係遲遲未搞儀式。原來她玩「瞞婚」,已於上月舉行婚禮,穿上婚紗的她谷出心形胸,斟茶給爸爸時氹得他笑到見牙唔見眼。
Lesley的婚禮一直只聞樓梯響,當大家都以為她尚未正式出嫁之際,原來她已經偷偷結婚一個月。昨日她晒出大批婚禮靚相,跟大家宣布喜訊!相中的秦沛相當興奮,笑到見牙唔見眼,笑瞇瞇地接過一對新人的敬茶,他望着女兒穿婚紗的樣子,眼中流露無限父愛。至於Lesley的谷胸Low Cut婚紗非常性感,大騷心形胸及玉背,優雅又夠索,其四叔姜大衞一家人亦齊齊到賀。
繼續工作未諗造人
Lesley接受本報訪問時透露,其實與老公早前已經簽字,但一直未舉行婚禮與斟茶儀式,上月如願以償與家人舉行小型派對兼婚禮,講明「Family Only」,她冧爆表示:「好感動呀,等咗咁耐先斟到茶,大家都覺得終於做到呢個儀式啦,so it's really really nice!我喊都係因為斟茶畀阿爸,同埋佢(老公)阿爸阿媽,因為大家都等咗咁耐,終於都嚟到嗰一刻就好感動。」問到是否準備生BB時,她說:「順其自然!我會繼續工作呀,太愛工作啦,唔會停!」
本文連結 : https://orientaldaily.on.cc/content/娛樂/odn-20240430-0430_00282_051/秦沛終於飲到女婿茶--姜麗文玩「瞞婚」開P--谷心形胸出嫁